Jules Bastien-Lepage
Store norske leksikon,Kunst og estetikk,Bildende kunst,Kunsthistorie,Realisme og impresjonisme
Jules Bastien-Lepage var en fransk maler. Han var en fremstående representant for naturalismen i malerkunsten. Han står som formidler mellom Jean-François Millets folkelige og stemningsfulle genrebilder og det tidligere friluftsmaleri, men skiller seg fra impresjonistene blant annet ved en nesten pirket detaljgjengivelse. Motivene hentet han fra hjemstedet i Lorraine.
Med bilder som Oktoberdag, Høying, Le Père Jacques og Landsbykjærlighet vant han seg et stort navn som skildrer av hverdagens folkeliv. Han malte også Jeanne d'Arc, et av hans mest berømte bilder, der den unge bondepiken og hennes klær er like minutiøst gjengitt som grønnsakene i den lille hagen. I hans realistiske maleri lider ofte helheten på grunn av detaljene.Bastien-Lepage spilte en rolle for de skandinaviske kunstnere i 1870-årene, ikke minst for den norske kolonien i München i dens søken mot realismen. Blant hans elever var Asta Nørregaard. Les mer i Store norske leksikon naturalisme realisme impresjonisme